《咏怀古意上裴侍郎》
唐代·骆宾王

三十二馀罢，鬓是潘安仁。四十九仍入，年非朱买臣。

纵横愁系越，坎壈倦游秦。出笼穷短翮，委辙涸枯鳞。

穷经不沾用，弹铗欲谁申。天子未驱策，岁月几沉沦。

轻生长慷慨，效死独殷勤。徒歌易水客，空老渭川人。

一得视边塞，万里何苦辛。剑匣胡霜影，弓开汉月轮。

金刀动秋色，铁骑想风尘。为国坚诚款，捐躯忘贱贫。

勒功思比宪，决略暗欺陈。若不犯霜雪，虚掷玉京春。

作者简介：骆宾王（约619—687年）字观光，汉族，婺州义乌人（今浙江义乌）。唐初诗人，与王勃、杨炯、卢照邻合称“初唐四杰”。又与富嘉谟并称“富骆”。高宗永徽中为道王李元庆府属，历武功、长安主簿，仪凤三年，入为侍御史，因事下狱，次年遇赦，调露二年除临海丞，不得志，辞官。有集。骆宾王于武则天光宅元年，为起兵扬州反武则天的徐敬业作《代李敬业传檄天下文》，敬业败，亡命不知所之，或云被杀，或云为僧。